Humillima et deuota nostri recommendatione premissa paratum in omnibus animum complacendi. Reuerendissime p[ater]. Scripsimus vobis latissime superioribus diebus de statu, in quo sumus cum Ruthenis, et speramus p. v. huiusmodi literas nostras iam finaliter recepisse. Iterum hac ipsa hora literas Kanuti Posze recepimus, jn quibus velut pridem prioribus asserit ipsos Ruthenos in obsidione Viborgh adhuc perseuerare. Vtinam dominus regni gubernator, sicut promiserat, non differret quantocius huc venire ad Viborgh via maritima directe nauigando. Alioquin timemus, quod frustra et incassum huc veniet, et aduentus suus nichilominus cedet toti patrie in magnum grauamen, que iam plus solito propter veterem expedicionem hoc anno factam contra Ruthenos est in victualibus et aliis plurimum depauperata. Quis tamen ulterior cum Ruthenis erit processus p. v. reuerendissime intimabitur sine mora, quam cum hiis breuiter exaratis in decorem et utilitatem ecclesie sancte Altissimo ex intimis commendamus. Ex castro nostro Kwsto cursorie die xx mensis octobris, nostro sub signeto. Magnus, eadem gracia episcopus Aboensis. Adress: Reuerendisimo jn Christo patri et domino, domino Iacobo, miseracione diuina alme ecclesie Vpsalensis archiepiscopo, fautorj nostro singularissimo.